**Budapest Főváros XI. Kerület Újbuda Önkormányzat Képviselő-testületének**

31/2021. (IX. 30.) önkormányzati rendelete

**az önkormányzati képviselők és a bizottságok nem képviselő tagjai tiszteletdíjáról és természetbeni juttatásairól**

Budapest Főváros XI. Kerület Újbuda Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 35. § (1) bekezdésében meghatározott feladatkörében eljárva a következőket rendeli el:

**1. §**

(1) E rendelet hatálya Budapest Főváros XI. Kerület Újbuda Önkormányzata (a továbbiakban: Önkormányzat) önkormányzati képviselőire (a továbbiakban: képviselő) és a bizottságok nem képviselő tagjaira terjed ki.

(2) E rendelet hatálya nem terjed ki a főállású alpolgármesternek megválasztott képviselőkre.

**2. §**

(1) A képviselőket, az állandó bizottságok elnökeit és tagjait, valamint a tanácsnokokat tiszteletdíj illeti meg.

(2) A képviselő alapdíja 120 000 Ft/hó.

(3) Ha a képviselő bizottságnak tagja, az alapdíjon felül - bizottsági tagságonként - további 78.000 Ft/hó tiszteletdíj illeti meg. Amennyiben a képviselő két bizottsági tagságon túl további bizottsági tagságra is megbízást kap, úgy a harmadik bizottsági tagságtól számítva bizottságonként 20 000 Ft/hó tiszteletdíj illeti meg.

(4) Ha a képviselő egyben bizottság elnöke, az alapdíjon felül további 156 000 Ft/hó tiszteletdíj illeti meg.

(5) Ha a képviselő tanácsnok is, az alapdíjon felül további 150 000 Ft/hó tiszteletdíj illeti meg.

(6) A bizottságok nem képviselő tagjainak tiszteletdíja 78 000 Ft/hó. Amennyiben a nem képviselő bizottsági tag újabb bizottsági tagságra is megbízást kap, bizottságonként további 20 000 Ft/hó tiszteletdíj illeti meg.

(7) Ha a bizottsági elnök feladata ellátásában három hónapot meghaladóan akadályoztatva van, a helyettesként eljáró alelnök - az akadályoztatás kezdeti időpontjáig visszamenőleg - elnöki tiszteletdíjban részesül.

(8) A tiszteletdíj kifizetése lakossági folyószámlára vagy lakcímre való postai kézbesítéssel történik, a tárgyhót követő hónap 5. napjáig.

(9) A járandóságok mértékét az Önkormányzat Képviselő-testülete évente, legkésőbb a költségvetési rendelet megalkotását megelőzően változtathatja meg.

(10) A képviselőnek és a bizottságok nem képviselő tagjának a Magyarország helyi önkormányzatairól szóló 2011. évi CLXXXIX. törvény 35. § (3) bekezdése szerinti - a képviselők esetében a 4. § (1) bekezdés c) pontjában foglaltakon túli - költségeit a tiszteletdíj fedezi.

**3. §**

A 2. §-t 2021. december 31-ig az alábbi eltérésekkel kell alkalmazni:

*a)* a képviselő alapdíja 108 000 Ft/hó,

*b)* ha a képviselő bizottságnak tagja, az alapdíjon felül - bizottsági tagságonként - további 70 200 Ft/hó tiszteletdíj illeti meg,

*c)* amennyiben a képviselő két bizottsági tagságon túl harmadik bizottsági tagságra is megbízást kap, további 18 000 Ft/hó tiszteletdíj illeti meg,

*d)* ha a képviselő egyben bizottság elnöke, az alapdíjon felül további 140 400 Ft/hó tiszteletdíj illeti meg,

*e)* ha a képviselő tanácsnok is, az alapdíjon felül további 135 000 Ft/hó tiszteletdíj illeti meg,

*f)* a bizottságok nem képviselő tagjainak tiszteletdíja 70 200 Ft/hó,

*g)* amennyiben a nem képviselő bizottsági tag második bizottsági tagságra is megbízást kap, további 18 000 Ft/hó tiszteletdíj illeti meg.

**4. §**

(1) Az Önkormányzat a képviselői tevékenység eredményes ellátása érdekében az önkormányzati képviselők részére természetbeni juttatásként biztosítja

*a)* Budapest közigazgatási területére a közösségi közlekedési eszközök igénybevételére jogosító utazási bérletet,

*b)* egy laptop és egy mobiltelefon-készülék ingyenes használatát és

*c)* az Önkormányzat mobiltelefon flottájához tartozó telefon havi előfizetési díját, valamint a mobiltelefon-beszélgetés havi díját, internet hozzáférést 5 GB-ig, mindösszesen legfeljebb 15 000 Ft/hó összegig, ide nem értve a telefonnal vásárolt egyéb szolgáltatások díját.

(2) Az Önkormányzat a képviselő-testületi ülések előterjesztéseinek és egyéb, a MikroDat rendszerbe feltöltött dokumentumok elérése érdekében a képviselő internet-előfizetési költségéből legfeljebb 10 000 Ft-ot havonta a képviselő nevére szóló számla alapján megtérít.

(3) Az Önkormányzat a bizottsági tagi tevékenység eredményes ellátása érdekében a bizottságok nem képviselő tagjai részére természetbeni juttatásként biztosítja Budapest közigazgatási területére a közösségi közlekedési eszközök igénybevételére jogosító utazási bérletet.

**5. §**

Ez a rendelet 2021. október 1-jén lép hatályba.

**6. §**

A 3. § 2022. január 1-jén hatályát veszti.

|  |  |
| --- | --- |
| **dr. László Imre**  **polgármester** | **Vargáné dr. Kremzner Zsuzsanna**  **jegyző** |